Bankkosteverslag 2017 - Solidariteit WêreldSolidariteit Wêreld
Tuis › Mediaverklarings › Bankkosteverslag 2017
In 2017 is sterk mededinging in die mark vir persoonlike transaksionele bankrekeninge voortgesit. Dit is volgens die agtste jaarlikse uitgawe van die Solidariteit Bankkosteverslag wat vandag uitgereik is.
Volgens Gerhard van Onselen, Ekonomiese navorser verbonde aan die Solidariteit Navorsingsinstituut (SRI), is daar bewys van voortdurende sterk mededinging in die transaksionele bankruimte. “Die vier groot banke het weinig ruimte om fooie aan die onderpunt van die mark te verhoog, en dit is die gevolg van volgehoue druk van Capitec se aanbieding. Die banke kan ook nie toelaat dat die gaping tussen die bondelrekening wat aan middelinkomstegroepe bemark word, en die goedkoper rekeninge te groot word nie, anders loop hulle die risiko dat kliënte na die goedkoper opsies sal skuif of eenvoudig na mededingers sal oorskakel,” sê Van Onselen.
Van Onselen merk op dat, in die lae-inkomste- en basiese bankruimte, te oordeel net aan fooie, Capitec vanjaar net-net geklop word deur Absa se Transact-rekening, FNB se Easy Account en Nedbank se Pay-As-You-Use. “As die rente wat Capitec betaal in ag geneem word, is Capitec egter steeds, maar net-net, die goedkoopste rekening. Met dit in ag geneem, is Absa se Transact-rekening nou ’n werklik dwingende proposisie vir kliënte wat selde indien ooit meer as R2 000 in hul rekening hou,” voeg Van Onselen by.
Met betrekking tot die vlagskiprekeninge van die vier groot banke wat aan kliënte met middelklasinkomste en gesofistikeerde bankbehoeftes bemark word, wys Van Onselen daarop dat Standard Bank se Elite Plus-rekening nie meer die goedkoopste opsie onder hierdie bondelrekeninge is nie. “Die Elite Plus-rekening van Standard Bank word nou getroef deur Absa se Gold Value Bundle-rekening en Nedbank se Savvy Plus-rekening. Nadat Nedbank onttrekkingsgelde vir kontant by kleinhandelaars afgeskaf het, is sy Savvy Plus-rekening vanjaar op hierdie vlak mededingend vir kliënte wat om enige rede nie by Capitec wil bank nie,” sê Van Onselen.
Die verslag toon ook dat byvoorbeeld die prys vir ’n midvlakbondelrekening nou al etlike jare lank op ongeveer R100 per maand staan; dit beteken ’n reële daling in die prys van hierdie rekeninge as verbruikersinflasie in aanmerking geneem word. “Hoewel akkurate vergelyking van rekeninge oor tyd moeilik is as gevolg van veranderinge in die name en strukture van rekeninge, dui vergelykings van inflasie-aangepaste koste van soortgelyke rekeninge oor tyd daarop dat daar oor die algemeen groot dalings was in die reële koste van transaksionele bankdienste,” voeg Van Onselen by.
Vir die volledige Bankkosteverslag, klik hier.
Om na Van Onselen se klangreep te luister, klik hier.